Aanvallers ‘vier fees’ voor hulle man doodslaanBuks Oosthuizen. Foto: Verskaf Die familie van ŉ vermoorde man van Vereeniging het Maandag vertel hoe sy moordenaars “makaber fees gevier het” voordat hulle hom met ŉ graaf doodgeslaan het. Buks Oosthuizen (47) is dood nadat hy en sy gesin Saterdag in die vroeë oggendure deur vier mans oorval is waar hulle langs die Vaalrivier kampeer het. Frans Oosthuizen, Buks se broer, het aan Maroela Media gesê dat die boosdoeners die gesin langer as ŉ uur aangehou het. Volgens Frans het Buks, sy vrou, Susan, hul drie kinders en twee van die kinders se maatjies Vrydag oudergewoonte langs die Vaalrivier gaan kampeer. In die vroeë oggendure het die vier aanvallers Susan in die gesin se woonwa oorval. Buks, wat by die vuur gesit het, het omgekyk toe hy Susan se gille hoor en is summier met ŉ graaf bewusteloos geslaan. “Die kinders is terselfdertyd met ŉ hamer gedreig en die 12-jarige seun is in die [gesin se] motor ingedwing en gedreig om inligting oor die gesin te verskaf,” het Frans gesê. “Die gesin is sowat ŉ uur lank aangehou terwyl die aanvallers die gesin se aandete verslind het, musiek gespeel en gedans het en makaber feesgevier het.” Volgens Frans is Susan in hierdie tyd herhaaldelik met ŉ onbekende voorwerp aangerand. Naderhand het die aanvallers hul aandag weer op Buks toegespits wat steeds bewusteloos op die grond gelê het. “Hulle het hom verskeie dodelike houe met ŉ graaf toegedien.” Die aanvallers het die motor, waarin die seun steeds toegesluit was, se sleutel weggegooi en met twee selfone en ŉ skootrekenaar op die vlug geslaan. Susan en die kinders het gewag tot dit stil geword het voordat sy Buks in die gesin se bakkie gelaai en hospitaal toe gejaag het. Buks is met sy aankoms by die hospitaal dood verklaar. Susan het kopwonde opgedoen waarvoor sy steke moes kry, maar is sedertdien weer ontslaan. Die 12-jarige seun het ŉ ligte besering aan sy arm opgedoen en die ander kinders was ongedeerd. Die polisie kon nie onmiddellik vir kommentaar bereik word nie. Maroela Media het in September berig dat nog ŉ man, Fred Barnard, dood is nadat hy, sy vriendin en nog ŉ egpaar langs die Vaalrivier deur drie rowers met klapmusse oorrompel is. Barnard is erg met ŉ piksteel aangerand en het twee dae later in ŉ hospitaal aan sy beserings beswyk. *Die voorval Saterdag het by die Soetdoring Buiteklub gebeur. Maroela Media het Dinsdag met die eienaar van die buiteklub gepraat, wat die voorval bevestig het. Hy het gesê daar is nog nooit voorheen enige kampeerders by die buiteklub aangeval nie, alhoewel die klub in die verlede al onder diefstal deurgeloop het met boosdoeners wat krane, draad en braairoosters steel. Die eienaar het die voorval betreur en gesê kampeerders moet paraat wees wanneer dit donker word en stappe doen om hul veiligheid te verseker.